**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών**

**Ασφαλίσεων για τους κανονισμούς «Οι περί Ασφάλειας και Υγείας στην Εργασία (Προστασία από τον Ηλεκτρισμό) Κανονισμοί του 2021» και «Οι περί Ηλεκτρισμού εις Εργοστάσια Ειδικοί (Καταργητικοί) Κανονισμοί του 2021»**

**Παρόντες:**

 Αντρέας Καυκαλιάς, πρόεδρος Πανίκος Λεωνίδου

 Χρίστος Χριστόφιας Ανδρέας Αποστόλου

 Δημήτρης Δημητρίου Μαρίνος Μουσιούττας

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τους πιο πάνω κανονισμούς σε συνεδρίες της, που πραγματοποιήθηκαν στις 9 και 23 Νοεμβρίου 2021 και στις 11 και 25 Ιανουαρίου 2022. Στο πλαίσιο της εξέτασης των δύο προτεινόμενων κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας, Πρόνοιας και Κοινωνικών Ασφαλίσεων, του Τμήματος Επιθεώρησης Εργασίας του ίδιου υπουργείου, του Τμήματος Ηλεκτρομηχανολογικών Υπηρεσιών (ΤΗΜΥ) του Υπουργείου Μεταφορών, Επικοινωνιών και Έργων, των συνδικαλιστικών οργανώσεων ΠΕΟ και τηςΠαγκύπριας Ομοσπονδίας Ανεξαρτήτων Συνδικαλιστικών Οργανώσεων (ΠΟΑΣΟ),της εργοδοτικής οργάνωσης ΟΕΒ και του Επιστημονικού Τεχνικού Επιμελητηρίου Κύπρου (ΕΤΕΚ). Οι συνδικαλιστικές οργανώσεις ΣΕΚ, ΔΕΟΚ, ΠΑΣΥΔΥ και Παγκύπρια Συντεχνία «Ισότητα», οι εργοδοτικές οργανώσεις ΚΕΒΕ και ΠΟΒΕΚ, η Ομοσπονδία Συνδέσμων Εργολάβων Οικοδομών Κύπρου (ΟΣΕΟΚ), ο Σύνδεσμος Ασφάλειας και Υγείας Κύπρου (ΣΑΥΚ) και ο Σύνδεσμος Αδειούχων Εργοληπτών Ηλεκτρολόγων Κύπρου (ΣΑΕΗΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο στάδιο της εξέτασης των δυο προτεινόμενων κανονισμών παρευρέθηκαν επίσης τα μέλη της επιτροπής κ. Γιώργος Κουκουμάς, Ονούφριος Κουλλά, Φωτεινή Τσιρίδου, Χρίστος Σενέκης και Σωτήρης Ιωάννου.

Σκοπός των πρώτων προτεινόμενων κανονισμών, οι οποίοι εκδίδονται με βάση το άρθρο 38 του περί Ασφάλειας και Υγείας στην Εργασία Νόμου, είναι η θέσπιση νέων κανονισμών, οι οποίοι θα αντικαταστήσουν τους υφιστάμενους περί Ηλεκτρισμού εις Εργοστάσια Ειδικούς Κανονισμούς, ώστε να εκσυγχρονιστεί το νομοθετικό πλαίσιο που ρυθμίζει τα θέματα προστασίας των εργαζομένων από κινδύνους που προκύπτουν από την παραγωγή, τον μετασχηματισμό, τη μετατροπή, τη μεταφορά, τη διανομή, την εκμετάλλευση, τον έλεγχο ή τη χρήση ηλεκτρικής ενέργειας στους χώρους εργασίας.

 Ειδικότερα, με τους πρώτους υπό συζήτηση κανονισμούς προβλέπονται μεταξύ άλλων τα ακόλουθα:

1. Οι υποχρεώσεις των εργοδοτών, των αυτοεργοδοτούμενων προσώπων, των εργαζομένων, των συντηρητών, καθώς και των ιδιοκτητών των υποστατικών που χρησιμοποιούνται ως χώροι εργασίας, αναφορικά με την προστασία από τη χρήση ηλεκτρικής ενέργειας κατά την εκτέλεση εργασιών σχετικών με το πεδίο εφαρμογής των προτεινόμενων κανονισμών.
2. Οι γενικές προδιαγραφές που πρέπει να πληρούν οι ηλεκτρικές εγκαταστάσεις, οι ηλεκτρικές συσκευές και ο ηλεκτρολογικός εξοπλισμός κατά την εκτέλεση εργασιών, ώστε να διασφαλίζεται η ασφάλεια και η υγεία των εργαζομένων.
3. Ο διορισμός συντηρητή από τους εργοδότες, τους αυτοεργοδοτούμενους ή τους ιδιοκτήτες των υποστατικών που χρησιμοποιούνται ως χώροι εργασίας, ανάλογα με την περίπτωση, ο οποίος είναι υπεύθυνος να συντηρεί και περιοδικά να διεξάγει τους απαιτούμενους ελέγχους δυνάμει των προνοιών των υπό αναφορά κανονισμών.
4. Η διεξαγωγή περιοδικών ελέγχων από εξουσιοδοτημένα πρόσωπα σε σχέση με μέσα προστασίας που χρησιμοποιούνται κατά την εκτέλεση εργασιών σχετικών με το πεδίο εφαρμογής των πρώτων προτεινόμενων κανονισμών.
5. Η τήρηση μητρώου συντήρησης και ελέγχου από τους εργοδότες, τους αυτοεργοδοτούμενους ή τους ιδιοκτήτες των υποστατικών που χρησιμοποιούνται ως χώροι εργασίας, ανάλογα με την περίπτωση, στο οποίο ο συντηρητής καταχωρίζει τις απαιτούμενες πληροφορίες σε σχέση με τις ηλεκτρικές εγκαταστάσεις, τις ηλεκτρικές συσκευές και τον ηλεκτρολογικό εξοπλισμό στα οποία διεξήγαγε συντήρηση ή έλεγχο.

 Σκοπός των δεύτερων προτεινόμενων κανονισμών, οι οποίοι εκδίδονται με βάση το άρθρο 66 του περί Εργοστασίων Νόμου, είναι η κατάργηση των περί Ηλεκτρισμού εις Εργοστάσια Ειδικών Κανονισμών.

 Στα πλαίσια της εξέτασης των υπό αναφορά κανονισμών η εκπρόσωπος του Τμήματος Επιθεώρησης Εργασίας του Υπουργείου Εργασίας, Πρόνοιας και Κοινωνικών Ασφαλίσεων ανέφερε ότι οι υπό κατάργηση κανονισμοί περιλαμβάνουν αναχρονιστικές πρόνοιες και τυγχάνουν εφαρμογής σε σχετικές εργασίες που εκτελούνται αποκλειστικά σε εργοστάσια, καθώς η σχετική εξουσιοδότηση προκύπτει από τις διατάξεις του περί Εργοστασίων Νόμου. Ως εκ τούτου, σύμφωνα με την ιδία, κρίθηκε αναγκαία η προώθηση των πρώτων προτεινόμενων κανονισμών στη βάση εξουσιοδότησης από τις διατάξεις του περί Ασφάλειας και Υγείας στην Εργασία Νόμου, καθώς και η κατάργηση των περί Ηλεκτρισμού εις Εργοστάσια Ειδικών Κανονισμών, ώστε οι σχετικές ρυθμίσεις να τυγχάνουν εφαρμογής σε όλους τους χώρους εργασίας στους οποίους εκτελούνται εργασίες σε σχέση με την παραγωγή, τον μετασχηματισμό, τη μετατροπή, τη μεταφορά, τη διανομή, την εκμετάλλευση, τον έλεγχο ή τη χρήση ηλεκτρικής ενέργειας. Συναφώς, η ίδια υποστήριξε ότι με τις προτεινόμενες ρυθμίσεις ενισχύεται η πρόληψη εργατικών ατυχημάτων και επιτυγχάνεται ο εκσυγχρονισμός του σχετικού νομοθετικού πλαισίου.

 Οι εκπρόσωποι των συνδικαλιστικών οργανώσεων ΠΕΟ και ΠΟΑΣΟ, της εργοδοτικής οργάνωσης ΟΕΒ και του ΕΤΕΚ συμφώνησαν με τους σκοπούς και τις επιδιώξεις των προτεινόμενων ρυθμίσεων.

 Η εκπρόσωπος του ΤΗΜΥ του Υπουργείου Μεταφορών, Επικοινωνιών και Έργων επίσης συμφώνησε με τους σκοπούς και τις επιδιώξεις των δύο προτεινόμενων κανονισμών, ωστόσο υποστήριξε ότι επιμέρους πρόνοιες των πρώτων προτεινόμενων κανονισμών χρήζουν διασαφήνισης, ώστε να συνάδουν με αντίστοιχες πρόνοιες του περί Ηλεκτρισμού Νόμου. Ειδικότερα, η ίδια εκπρόσωπος εισηγήθηκε τις ακόλουθες τροποποιήσεις:

1. Προσθήκη πρόνοιας η οποία να προβλέπει ότι αποτελεί απαραίτητη προϋπόθεση για τον συντηρητή που διορίζεται δυνάμει των προνοιών των πρώτων προτεινόμενων κανονισμών η κατοχή σε ισχύ πιστοποιητικού εγγραφής με όρια ευθύνης και τάση που να καλύπτουν την εγκατεστημένη ισχύ του υποστατικού.
2. Διασαφήνιση της σχετικής πρόνοιας, ώστε ο συντηρητής να πιστοποιεί την ορθή λειτουργία κάθε ηλεκτρικής εγκατάστασης και των ηλεκτρικών συσκευών που συντηρεί με την έκδοση εντύπου, το οποίο καθορίζεται από τον εκάστοτε εργοδότη, αυτοεργοδοτούμενο ή ιδιοκτήτη των υποστατικών που χρησιμοποιούνται ως χώροι εργασίας, και η εν λόγω πιστοποίηση να πραγματοποιείται, αφού προηγουμένως ο συντηρητής προβεί σε σχετικό έλεγχο που θα διεξάγεται σε ετήσια βάση.

 Στα πλαίσια της περαιτέρω εξέτασης των δύο προτεινόμενων κανονισμών, επιπροσθέτως των πιο πάνω ζητημάτων που τέθηκαν από εμπλεκόμενους φορείς, την επιτροπή απασχόλησε μεταξύ άλλων το ενδεχόμενο να καθοριστεί η συχνότητα των ελέγχων που διεξάγουν εξουσιοδοτημένα πρόσωπα σε σχέση με μέσα προστασίας που χρησιμοποιούνται κατά την εκτέλεση εργασιών σχετικών με το πεδίο εφαρμογής των πρώτων προτεινόμενων κανονισμών.

 Η εκπρόσωπος του Τμήματος Επιθεώρησης Εργασίας του Υπουργείου Εργασίας, Πρόνοιας και Κοινωνικών Ασφαλίσεων, σχολιάζοντας τους πιο πάνω προβληματισμούς και θέσεις των εμπλεκόμενων φορέων και μελών της επιτροπής, μεταξύ άλλων ανέφερε τα ακόλουθα:

1. Το έντυπο βεβαίωσης που εκδίδει ο συντηρητής, για να πιστοποιήσει την καταλληλότητα ηλεκτρικής εγκατάστασης και ηλεκτρικών συσκευών που ο ίδιος συντηρεί, εγκρίνεται από τον Αρχιεπιθεωρητή, σύμφωνα με τις διατάξεις του εξουσιοδοτικού νόμου. Ως εκ τούτου, η ίδια εκπρόσωπος ανέφερε ότι δεν κρίνεται αναγκαία η τροποποίηση της σχετικής πρόνοιας στους πρώτους προτεινόμενους κανονισμούς.
2. Η συχνότητα και οι προϋποθέσεις κάτω υπό τις οποίες διεξάγονται οι έλεγχοι από τον συντηρητή για την πιστοποίηση της ορθής λειτουργίας ηλεκτρικής εγκατάστασης και ηλεκτρικών συσκευών που ο ίδιος συντηρεί προβλέπονται στις πρόνοιες των περί Ηλεκτρισμού Κανονισμών. Ως εκ τούτου, η ίδια εκπρόσωπος ανέφερε ότι δεν κρίνεται αναγκαία η τροποποίηση της σχετικής πρόνοιας στους πρώτους προτεινόμενους κανονισμούς.
3. Η συχνότητα των ελέγχων που διεξάγουν εξουσιοδοτημένα πρόσωπα σε σχέση με μέσα προστασίας που χρησιμοποιούνται κατά την εκτέλεση εργασιών σχετικών με το πεδίο εφαρμογής των προτεινόμενων κανονισμών καθορίζεται με βάση την εκτίμηση των σχετικών κινδύνων που πραγματοποιεί το εξουσιοδοτημένο πρόσωπο, ανάλογα με την περίπτωση.

 Η επιτροπή, λαμβάνοντας υπόψη όλα τα πιο πάνω και διαπιστώνοντας παράλληλα μικρής έκτασης ασάφειες και κενά στις πρόνοιες των δύο προτεινόμενων κανονισμών τα οποία χρήζουν διευκρίνισης, κάλεσε το Τμήμα Επιθεώρησης Εργασίας να διαβουλευτεί περαιτέρω με το ΤΗΜΥ και να επανεξετάσει τις σχετικές πρόνοιες αυτών και ακολούθως να ενημερώσει την επιτροπή για την κατάληξη της διαβούλευσης. Στη βάση των πιο πάνω, το Τμήμα Επιθεώρησης Εργασίας υπέβαλε στην επιτροπή αναθεωρημένα κείμενα των δύο προτεινόμενων κανονισμών, τα οποία έτυχαν περαιτέρω μελέτης από την επιτροπή.

 Ειδικότερα, στο αναθεωρημένο κείμενο των πρώτων προτεινόμενων κανονισμών, το οποίο τέθηκε ενώπιον της επιτροπής, μεταξύ άλλων περιλαμβάνεται πρόνοια η οποία προβλέπει ότι ο συντηρητής που διορίζεται από τους εργοδότες, τους αυτοεργοδοτούμενους ή τους ιδιοκτήτες των υποστατικών που χρησιμοποιούνται ως χώροι εργασίας, ανάλογα με την περίπτωση, πρέπει να κατέχει σε ισχύ πιστοποιητικό εγγραφής με όρια ευθύνης και τάση που να καλύπτουν την εγκατεστημένη ισχύ του υποστατικού.

 Περαιτέρω, στο αναθεωρημένο κείμενο των δεύτερων προτεινόμενων κανονισμών περιλαμβάνεται τροποποίηση, ώστε να διασαφηνιστεί ότι αυτοί θα τεθούν σε ισχύ από την ημερομηνία έναρξης της ισχύος των πρώτων προτεινόμενων κανονισμών.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την έγκριση των δύο προτεινόμενων κανονισμών ως αυτοί αναθεωρήθηκαν σύμφωνα με τα πιο πάνω.

8 Φεβρουαρίου 2022

Αρ. Φακ.: 23.03.058.075-2021

 23.03.058.076-2021

ΧΚ/ΣΠ/ΜΕ